Gabenor Madinah kaji langkah lindungi jemaah haji
RIYADH: Gabenor Madinah, Putera Faisal Salman mengkaji langkah pencegahan
untuk melindungi para jemaah ketika musim haji akan datang. Saudi Press Agency (SPA) melaporkan Putera Faisal turut menekankan
kepentingan tentang memperkasakan langkah untuk membendung penularan
koronavirus (Covid-19). Beliau mengeluarkan kenyataan itu ketika mempengerusikan mesyuarat
Jawatankuasa Haji di Madinah semalam. Putera Faisal menegaskan tentang keperluan untuk mematuhi prosedur yang
ditetapkan dan memberi kerjasama dengan kesemua pihak yang berkhidmat di Masjid
Nabawi di Madinah. Difahamkan, mesyuarat itu turut membincangkan tentang perkembangan
kesihatan di wilayah itu dan program dilaksanakan agensi kerajaan serta
persediaan pusat kawalan dan perintah untuk mengikuti kesemua prosedur bagi
mencegah penularan virus tersebut. Selain itu, ia turut memberi tumpuan kepada pasukan yang melakukan
pemeriksaan di lapangan terbang dan lintasan sempadan untuk melaksanakan garis
panduan kesihatan dikeluarkan pihak berkuasa. Putera Faisal turut diberikan taklimat tentang langkah pencegahan yang
telah disediakan untuk memberi perlindungan maksimum dan keselamatan kepada
para jemaah. Pada 27 Februari lalu, Riyadh bertindak menggantung sementara visa umrah
dan turut melakukan nyah jangkit di Masjidil Haram di Makkah dan Masjid Nabawi
serta masjid lain di seluruh negara. – AFP  
See author's posts
